Selv om de Radikale på Christiansborg alligevel ikke bakker om et forsøg med roadpricing, så tager den radikale beskæftigelses- og integrationsborgmester i København, Anna Mee Allerslev, nu sagen i egen hånd. Hun finder det »ærgerligt«, at hendes kolleger på Christiansborg ikke vil gribe Trængselskommissionens anbefaling – specielt set i lyset af at kommissionen er en erstatning for den skrottede betalingsring.

»Men i stedet for at sætte sig hen i hjørnet og være sur, synes jeg, at vi som en af landets rigeste kommuner skal gå sammen med regionen, Frederiksberg Kommune og omegnskommunerne om at lave vores eget forsøg og selv finansiere de 100 millioner kroner, som det koster over to år,« siger hun.

Hvis der bliver indført landsdækkende roadpricing, anbefaler kommissionen, at man i samme manøvre sænker bilafgifterne, så bilisterne ikke oplever at blive beskattet dobbelt. Den mulighed har kommunerne ikke, og derfor anerkender Anna Mee Allerslev også, at roadpricing reelt vil opleves som en ekstra skat for bilisterne i Region Hovedstaden.

»Overskuddet kunne så i stedet gå til et stort infrastrukturprojekt såsom at grave H.C. Andersens Boulevard ned, få en metro ud til ring 3 (en ringrute gennem Københavns forstæder, red.) eller etablere nye supercykeltstier,« siger hun. Anna Mee Allerslev understreger, at hun allerede har rettet henvendelse til sine radikale partifæller i de relevante kommuner.

Charlotte Fischer, der er radikalt medlem af regionsrådet i Region Hovedstaden og også medlem af Trængselskommissionen, er ligesom borgmesteren uforstående over for Christiansborgs tøven.

»Jeg støtter varmt, at vi kommer i gang med et storskalaforsøg. Vi står i en situation, hvor vi ikke har råd til at vente på, at andre lande går forrest,« siger Charlotte Fischer, der tror på, at der også ligger et erhvervspotentiale for Danmark i at være frontløber på området. Det Radikale Venstre på Christiansborg har længe haft det som en mærkesag at indføre roadpricing. Så sent som i januar i år talte trafikordfører Andreas Steenberg for, at Danmark skulle være »firstmover« med at få indført roadpricing på trods af den risiko, der er, når staten begiver sig ud i store IT-projekter.

I dag siger han i forbindelse med Trængselskommissionens anbefaling om et storskalaforsøg med roadpricing:

»Den samlede kommission skriver, at teknologien ikke er moden endnu, og at der ikke findes modeller i andre lande, som vi bare kan indføre. Derfor er det desværre ikke muligt på nuværende tidspunkt,« siger Andreas Steenberg og henviser til regeringens satsning med den nye togfond og fordelagtig beskatning af elbiler.

Teknologien virker faktisk

Berlingske er i besiddelse af udkastet til Trængselskommissionens betænkning, der bliver offentliggjort i morgen, og i den understreges det, at ingen lande i Europa har indført eller har planer om at indføre landsdækkende roadpricing for personbiler. Men det teknologiske fundament er til stede.

»De tekniske løsninger er dog udviklet, og de er implementeret for lastbiler i en række lande i Europa,« fremgår det af betænkningen, der af samme grund opfordrer politikerne til at lave et landsdækkende forsøg med roadpricing.

Forsøget, der involverer 1.000 bilister og koster 100 mio. kr., skal teste for eventuelle børnesygdomme og danne grundlag for at træffe en endelig beslutning om, hvorvidt man skal indføre roadpricing på landsplan.

Ifølge Harry Lahrmann, der er forsker i trafikplanlægning ved Aalborg Universitet og medlem af Trængselskommissionen, passer det ikke, når Andreas Steenberg hævder, at teknologien på roadpricing ikke er »moden«:

»Teknologien er på plads. Det er et vikarierende argument for, at man ikke vil.«

Det har ikke været muligt at få en kommentar fra overborgmester i København, Frank Jensen (S), der først vil udtale sig, når Trængselskommissionens betænkning offentliggøres i morgen.